b'\n_START_ARTICLE_\nRaadioteleskoop\n_START_PARAGRAPH_\nRaadioteleskoop on seade (teleskoop), mis registreerib Maa-v\xc3\xa4listest raadiolainete allikatest l\xc3\xa4htuvaid elektromagnetlaineid. _NEWLINE_Raadioteleskoobi p\xc3\xb5hiosad on raadiokiirgust koondav antenn v\xc3\xb5i antennikogum ja raadiokiirguste tajur ehk radiomeeter. Raadioteleskoope kasutatakse peamiselt raadioastronoomias ja erinevalt optilistest teleskoopidest, saab raadioteleskoopidega vaatlusi teha ka p\xc3\xa4evasel ajal ning halva ilmaga. Kuna raadioteleskoopide uuritavad astronoomilised objektid, n\xc3\xa4iteks planeedid, t\xc3\xa4hed, udukogud ja galaktikad on v\xc3\xa4ga kaugel ning neist l\xc3\xa4htuvad elektromagnetlained v\xc3\xa4ga n\xc3\xb5rgad, peavad teleskoobid piisaval hulgal elektromagnetlainete kogumiseks olema \xc3\xbcsna suured ja varustatud v\xc3\xa4ga tundliku aparatuuriga. Raadioteleskoobid asuvad tavaliselt kaugel inimasustusest, et v\xc3\xa4ltida raadiotest, teleritest ja muudest seadmetest l\xc3\xa4htuvat elektromagnetilist interferentsi._NEWLINE_Kosmosest l\xc3\xa4htuvad raadiolained avastas 1932. aastal insener Karl Guthe Jansky, kui ta uuris antenniga raadiotes tekkivat m\xc3\xbcra. Esimese raadioteleskoobi ehitas raadioamat\xc3\xb6\xc3\xb6r Grote Reber, kes p\xc3\xbcstitas selle oma Illinoisi osariigis, Wheatonis asunud kodu tagaaeda. Reberi tehtud taevavaatlusi on sageli peetud raadioastronoomia alguseks.'